वर्णपीतकाभ

**वर्णपीतकाभ** या **कैरोटीनॉयड** (carotenoid) पौधों, शैवालों तथा कुछ प्रकाश-संश्लेषी जीवाणुओं द्वारा निर्मित प्राकृतिक रंगद्रव्य हैं, जो फलों, फूलों और सब्ज़ियों को पीले, नारंगी और लाल रंग प्रदान करते हैं। ये यौगिक वसा में घुलनशील होते हैं और प्रकाश-संश्लेषण की प्रक्रिया में पौधों को सूर्य के हानिकारक प्रभावों से भी सुरक्षा प्रदान करते हैं। मनुष्य इन्हें स्वयं नहीं बना सकता, इसलिए इन्हें आहार के माध्यम से प्राप्त करना आवश्यक है। मानव आहार में लगभग 40 से 50 प्रकार के  वर्णपीतकाभ या कैरोटीनॉयड पाये जाते हैं, परंतु सबसे सामान्य और प्रमुख छह वर्णपीतकाभ हैं - अल्फा-कैरोटीन , बीटा-कैरोटीन ,बीटा-क्रिप्टोक्सैंथिन , ल्यूटिन, ज़ेक्सैंथिन  और लाइकोपीन। इनमें से कुछ शरीर में विटामिन ए  का स्रोत होते हैं, जबकि कुछ केवल जैविक कार्यों और प्रति-ऑक्सीकारक क्रियाओं में भाग लेते हैं। 
## वर्णपीतकाभ के प्रकार

वर्णपीतकाभ को दो प्रमुख वर्गों में बाँटा गया है 

### प्रोविटामिन ए वर्णपीतकाभ
इनमें अल्फा-कैरोटीन, बीटा-कैरोटीन और बीटा-क्रिप्टोक्सैंथिन शामिल हैं। ये शरीर में जाकर रासायनिक परिवर्तन द्वारा रेटिनॉल (विटामिन ए) में परिवर्तित हो जाते हैं। विटामिन ए हमारी दृष्टि, वृद्धि, त्वचा तथा रोग-प्रतिरोधक क्षमता के लिए अत्यंत आवश्यक है।

### गैर-प्रोविटामिन ए वर्णपीतकाभ
इनमें ल्यूटिन, ज़ेक्सैंथिन और लाइकोपीन सम्मिलित हैं। ये विटामिन ए में परिवर्तित नहीं होते, लेकिन आँखों की सुरक्षा, त्वचा की रक्षा और एंटीऑक्सीडेंट के रूप में कार्य करते हैं।

## वर्णपीतकाभ का अवशोषण और पाचन
वर्णपीतकाभ शरीर में तभी सही रूप से अवशोषित होते हैं जब आहार में थोड़ी मात्रा में वसा  उपस्थित हो। वसा की सहायता से ये पित्त लवणों के साथ मिलकर मिश्रित द्रव बनाते हैं, जिससे ये आंतों की कोशिकाओं द्वारा आसानी से अवशोषित हो पाते हैं। अध्ययनों के अनुसार, भोजन में केवल 3 से 5 ग्राम वसा भी वर्णपीतकाभ के उचित अवशोषण के लिए पर्याप्त होती है। सब्ज़ियों को पकाने, पीसने या तेल में भूनने से भी इनकी जैव उपलब्धता बढ़ जाती है, क्योंकि इस प्रक्रिया में ये कोशिकाओं के भीतर से मुक्त हो जाते हैं। अवशोषण के बाद ये यकृत  तक पहुँचते हैं, जहाँ इनका संग्रहण या विटामिन ए में परिवर्तन होता है।

## जैविक गतिविधियाँ और कार्य
वर्णपीतकाभ शरीर में कई महत्वपूर्ण जैविक कार्यों में भाग लेते हैं। उनके प्रमुख कार्य इस प्रकार हैं– 

# विटामिन ए का निर्माण : अल्फा-कैरोटीन, बीटा-कैरोटीन और बीटा-क्रिप्टोक्सैंथिन शरीर में विटामिन ए बनाने में सहायक होते हैं। विटामिन ए दृष्टि के लिए आवश्यक “रेटिनल” नामक यौगिक बनाता है, जो आँख की रेटिना में प्रकाश को पहचानने की प्रक्रिया में काम करता है। इसके अलावा यह कोशिकाओं की वृद्धि, हड्डियों के विकास और त्वचा की सुरक्षा में भी सहायक है।
# एंटीऑक्सीडेंट गतिविधि : वर्णपीतकाभ शरीर में बनने वाले मुक्त कणों को निष्क्रिय करते हैं। ये मुक्त कण कोशिकाओं को क्षति पहुँचाकर वृद्धावस्था, कैंसर, हृदय रोग और अन्य दीर्घकालिक बीमारियों का कारण बन सकते हैं। लाइकोपीन को सबसे शक्तिशाली एंटीऑक्सीडेंट माना गया है, जो कोशिकाओं को ऑक्सीडेटिव तनाव से बचाता है।
# आँखों की सुरक्षा : ल्यूटिन और ज़ेक्सैंथिन आँख के “मैक्युला” नामक भाग में केंद्रित होते हैं। ये नीली रोशनी को अवशोषित कर आँखों को प्रकाश से होने वाले नुकसान से बचाते हैं। अनुसंधान से यह भी पता चला है कि ल्यूटिन और ज़ेक्सैंथिन का नियमित सेवन एज रिलेटेड मैक्युलर डिजनरेशन जैसी वृद्धावस्था से जुड़ी नेत्र समस्याओं को धीमा कर सकता है।
# कोशिका संचार : वर्णपीतकाभ कोशिकाओं के बीच “गैप जंक्शन” नामक चैनलों के निर्माण को बढ़ावा देते हैं। यह कोशिकाओं को आपस में संकेत भेजने और स्वस्थ अवस्था में बने रहने में मदद करता है। कैंसर कोशिकाओं में यह संचार अक्सर बाधित हो जाता है, इसलिए वर्णपीतकाभ अप्रत्यक्ष रूप से कैंसर से सुरक्षा प्रदान कर सकते हैं।
# प्रतिरक्षा प्रणाली पर प्रभाव : वर्णपीतकाभ शरीर की प्रतिरक्षा प्रणाली को सशक्त बनाते हैं। बीटा-कैरोटीन से शरीर की रोगों से लड़ने की क्षमता बढ़ती है। हालाँकि, ल्यूटिन और लाइकोपीन जैसे गैर-प्रोविटामिन ए वर्णपीतकाभ में यह प्रभाव अपेक्षाकृत कम देखा गया है। 

## इन्हे भी देखें
*प्रतिरक्षा
*कोशिका
*प्रकाश-संश्लेषण
*कैरोटीन
*रेटिनॉल

## सन्दर्भ

## बाहरी कड़ियाँ

* 

श्रेणी:प्रकाश संश्लेषण